КIуэкIуэ Юрий еплъащ республикэм и къалащхьэм и гъуэгу зэхэкIыпIэ зыбжанэ зэрызэрагъэпэщыжым
КIуэкIуэ Юрий щIипщытыкIащ къалащхьэм и гъуэгу зэхэкIыпIэ зыбжанэ зэрырагъэфIакIуэм икIи зэрызэрагъэпэщыжым. Абыхэм ящыщ зыр хеубыдэ Калюжнэм и уэрамым.
Лэжьыгъэхэр 2017 гъэм ирагъажьэри, а уэрамым транспортыр щызекIуэ и Iыхьэм щIыр куууэ кърахыурэ, мывэ хьэжакIэ зэрахъуэкIащ, коммунальнэ инфраструктурэр, лъэныкъуитIымкIи фIэлъ уэздыгъэхэр яхъуэжащ. Апхуэдэу щIэуэ яукъуэдиящ уэшхыпсыр зэрыщIэжыну системэр. Подряд IуэхущIапIэм мы махуэхэм щIидзэнурэ асфальтыр трилъхьэнущ. Апхуэдэу иджырей мардэхэм къезэгъыу зэрагъэпэщыж транспортыр нэхъ Iуву щыщытыну щIыпIэхэр. Калюжнэм и уэрамымрэ Головком и уэрамымрэ щызэхыхьэ щIыпIэр зыхуей хуагъэза нэужь, абдеж жэщ-махуэ къэс автомашинэ мин 30-м нэблагъэ щызэблэкIыфынущ.
«Абы хуабжьу сэбэпынагъ иIэнущ къалэ кIуэцIым щызекIуэхэр нэхъ мащIэ щIынымкIэ. Ар иджыпсту щыщIэдзауэ нэрылъагъущ. Лэжьыгъэшхуэ зэфIагъэкIащ, ауэ фIагъым гулъытэ хэха хуэщIыпхъэщ. Метр къэс зэрызэрагъэпэщыжым фыкIэлъыплъ», — къыхигъэщащ КIуэкIуэ Юрий.
ЩIыналъэ мыхьэнэ зиIэ гъуэгухэр къэгъэщIэрэщIэжынымкIэ программэм ипкъ иткIэ 2018 гъэм километр плIыщIым нэблагъэ зэрагъэпэщыжынущ.
КъБР-м и Iэтащхьэмрэ Правительствэмрэ я пресс-IуэхущIапIэ.
